کرونا وايرس: پاکستان د افغانستان او ايران سره د پولو تړلو پرېکړه کړې
د پاکستان ملي د امنيت د کمېټۍ په غونډه کې پرېکړه شوې چې د کرونا وايرس د مخنيوي په لړ کې د افغانستان او ايران سره د دوه اوونيو دپاره د هر ډول تګ راتګ دپاره پولې تړي او د نور څو ګامونو پورته کولو ويل شوي دي. 
کراچۍ — د وزيراعظم عمران خان په مشرۍ دا غونډه په داسې حال کې شوې چې په پاکستان کې د کرونا وايرس پېښې ۲۸ ته رسېدلې دي. د ملي امنیت په غونډه کې پرېکړه شوې چې د افغانستان او ايران سره د پولو تړلو ترڅنګ د ۲۳م مارچ د ګډو پوځونو د پرېډ نه کولو هم ويل شوي دي. د سرکاري ميډيا ترمخه په غونډه کې دا پرېکړه هم شوې چې په ټول کې ملک کې تعليمي ادارې، عدالتونونه، د ودونو هالونه، سنېماګانې او هر ډول غونډې جوړول به تر درې اوونيو دپاره بندوي. ويل شوي نړيوال پروازونه به يواځې د اسلام اباد، کراچۍ او لاهور په هوايي اډو تګ راتګ کوي. د صحت په چارو کې د وزيراعظم مرستیال ظفر مرزا غونډې ته د کرونا وايرس په اړه احوال وړاندې کړی او وروسته يې د اطلاعاتو د مشاورې فردوس عاشق اعوان سره په ګډه خبرې غونډې ته وويل د پاکستان په تاريخ کې لمړی ځل دی چې د صحت په مسله د ملي امنيت غونډه وشوه. مرزا په پاکستان کې د کرونا وايرس د ۲۸ پېښو پخلی کړی او ويلي يې دي دا وايرس ۱۳۵ هېوادونو ته خواره شوي دي. هغه ويلي د کرونا وايرس خورېدو په وخت په ايران کې شپږ زره پاکستاني زائرين موجود ؤ چې پکې په لمړۍ پړاؤ کې د ۱۴ ورځو قرنطين تېرولو وروسته کورونو ته روان کړی شوي دي. د بلوچستان حکومتي چارواکو ويلي نزدې دوه زره زيارت کوونکي کورونو ته لېږل شوي دي. د ملي امنيت د غونډې به اړه ويل شوي چې ټولو اړونده ادارو ته لارښوونه شوې چې هر ډول حالاتو ته چمتو وي. د صحت نړيوالې ادارې کرونا وايرس نړيواله وبا ګرځولې ده. امریکې د کرونا وايرس له امله بېړني حالات اعلان کړي او يو شمېر هېوادونو سفري بندېزونه هم په ځای کړي دي. د امریکې د مېري لېنډ جان هوپکنز پوهنتون چې د صحت د نړیوالې ادارې، امریکې او چين څخه د کرونا وايرس شمېرې راټولوي ويلي يې دي کرونا وايرس تراوسه پورې په ګرده نړۍ کې يو لاک ۴۵ زره ۳۶۹ کسان اغېزمن کړي او ۵۴۲۹ یې مړه کړي دي. د کرونا وايرس له امله د نړۍ اقتصاد هم سخت اغېزمن شوی دی.